**SHTOJCA 1**

**PROJEKTI “WEB CHALLENGE TIRANA”**

**DHE**

**UDHËZUESI OPERACIONAL PЁR IMPLEMENTIMIN E PROJEKTIT**

**PËRMBAJTJA**

**KREU I**

**DISPOZITA TË PËRGJITHSHME**

Hyrje

Qëllimi i përgjithshëm

Objektivat

Rezultatet e pritshme

Grupet e synuara/Përfituesit

**KREU II**

**IMPLEMENTIMI I PROJEKTIT**

1. Implementimi i projektit nëpërmjet konkurrimit me koncept-ide për faqe interneti

2. Aktivitetet e parashikuara

3. Fazat e konkursit

3.1 Krijimi i grupeve të punës për zbatimin e projektit

3.2 Promovimi

3.3 Paraseleksionimi

3.4 Konkurimi dhe vlerësimi i koncept-idesë

3.5 Përgatitja dhe dorëzimi i prototipit, zhvillimi, dizenjimi dhe testimi për 3 (tre) faqe interneti

3.6 Vendosja e faqeve të internetit në rrjet dhe dhënia e çmimeve

3.7. Afatet kohore

**KREU III**

**GRUPET E PUNËS PËR KONKURSIN**

1. Sekretariati
2. Komiteti Vleresues
3. Bordi Drejtues

**KREU IV**

**ÇMIMET DHE SHPЁRBLIMET**

Çmimet

Përfitimi i pagesës

**KREU V**

**BUXHETI**

Buxheti

**KREU VI**

**DISPOZITA PËRFUNDIMTARE**

**KREU VII**

ZBATIMI I PROJEKTIT PËR VITET NË VIJIM

**ANEKSET**

Aneksi 1

**KREU I**

**DISPOZITA TЁ PЁRGJITHSHME**

**Hyrje**

Aftësitë janë një korridor drejt punësimit dhe mirëqënies. Me aftësitë e duhura për punë, njerëzit kanë mundësi për pozicione pune më të mira dhe për përmbushjen e potencialit të tyre si qytetarë aktivë dhe me vetëbesim. Në një ekonomi që ndryshon me shpejtësi janë aftësitë ato që ndihmojnë rritjen në botën konkurruese të inovacionit. Sot *aftësitë dixhitale* në shumë vende të zhvilluara janë shndërruar në një faktor tërheqës për investimet dhe katalizatorë për krijimin e vendeve të punës dhe rritjen ekonomike.

Shqipëria ka hyrë në rrugën e transformimit dixhital. Transformimi dixhital i ekonomisë do të thotë se gati në të gjitha punët, por edhe për pjesëmarrjen në shoqëri në përgjithësi, kërkohet një nivel qoftë edhe bazik i njohurive dixhitale.

Agjenda Digjitale Shqipëri 2022–2026 synon të nxisë investimet në zonat kyçe të informatikës së avancuar dhe përpunimit të të dhënave, inteligjencës artificiale (AI), sigurisë kibernetike dhe aftësive të përparuara digjitale të nevojshme për t’i zhvilluar ato. Ajo ka potencialin për të lidhur bizneset, administratën publike dhe qytetarët me teknologjinë dhe burimet më të fundit dhe do të ndihmojë vendin në të qenit konkurrues globalisht dhe autonom strategjikisht, duke e zhvilluar dhe drejtuar shoqërinë drejt Transformimit Digjital.

Perceptimi i qytetarëve ka ndryshuar ndjeshëm. Qasja e tyre ndaj shërbimeve online, gjithashtu. Ata e kanë mirëpritur urën e komunikimit elektronik që i çon lehtësisht në dyert e institucioneve publike, nga ku marrin 95% të shërbimeve publike për të cilat kanë nevojë. Digjitalizimi si një proces i pakthyeshëm do të shkojë drejt një tjetër realiteti: Shërbime digjitale gjithëpërfshirëse dhe pa kufi, për qytetarët dhe bizneset. Ky do të jetë vizioni i Agjendës Digjitale e Shqipërisë 2022–2026, për aq kohë sa bota digjitale është e pafundme, e pandikuar nga vendndodhja e përdoruesit dhe ofron me mijëra mundësi. Një pjesë thelbësore e kësaj strategjie është trajtimi i shërbimeve të teknologjisë së informacionit (IT) drejt mjeteve “proaktive” të ofrimit të tyre. Lëvizja drejt shërbimeve proaktive, nuk synon vetëm të ndryshojë vlerën e shtuar, por gjithashtu të rrisë efikasitetin e ofrimit të shërbimeve dhe është një qasje thelbësore në krijimin e një qeverie që ka nevojat e qytetarëve në themelin e saj.

Numri i lartë i përdoruesve aktivë të telefonisë celulare dhe i përdoruesve aktivë të aksesit broadband në Internet krijon mundësinë për zhvillimin e mëtejshëm të qeverisjes elektronike dhe ofrimin e shërbimeve publike përmes platformave online.

Bashkia e Tiranës, si bashkia me numrin më të madh të banorëve në vend, ofron një gamë të gjerë të shërbimeve dhe informacioneve për qytetarët e saj. Bashkia Tiranë me institucionet e saj përbërëse është përpjekur në çdo kohë të realizojë ofrimin në kohë reale të këtyre shërbimeve dhe informacioneve për komunitetin.

Bashkia Tiranë ka ndërmarrë nisma dhe ka realizuar projekte të vazhdueshme në kuadër të përmirësimit të shërbimeve për qytetarët duke realizuar digjitalizimin e proceseve të punës për stafin e saj si dhe automatizimin e shërbimeve të ofruara. Ofrimi i shërbimeve “eKiosk” në Njësitë Administrative (NJA), ofrimi i shërbimit “*WIFI”* pa pagesë në sheshet kryesore të qytetit, faqet e internetit zyrtare të Bashkisë Tiranë: <https://tirana.al/>; <https://dptiidh.tirana.al/>; [http://policiabashkiake.al/](http://policiabashkiake.al/rreth-nesh/); <http://tiranaparking.al/>; <http://femijetetiranes.al/>; <http://mbrojtjakonsumatorit.al/>; aplikacioni “*Tirana Ime*”, janë disa nga projektet kryesore të ndërmarra në funksion të këtij qëllimi.

Realizimi i këtyre nismave dhe projekteve ka mundësuar:

* Efiçencë maksimale në ofrimin e shërbimeve publike për komunitetin;
* Interaktivitet të drejtpërdrejtë me qytetarin duke mundësuar kështu zgjidhje më të shpejtë të problematikave;
* Përmirësimin e cilësisë së shërbimeve për publikun, si për banorët ashtu dhe për komunitetin e biznesit;
* Transparencë në procesin e menaxhimit të Bashkisë dhe ndërveprim maksimal me komuntitetin;
* E-pjesëmarrje, nëpërmjet të cilit qytetari dhe sektori i biznesit bëhen pjesë në procesin e vendimmarrjes;
* Rritje të integritetit dhe disponueshmerisë së informacionit si dhe minimizim të punës mekanike nga ana e punonjësve;
* Rritje të ndërveprimit midis strukturave të Bashkisë, që ka pasqyruar cilësi në e realizimin e detyrave dhe shërbimeve.

Bashkia Tiranë disponon faqen www.tirana.al, nëpërmjet së cilës mbledh dhe transmeton informacione për qytetarët, bizneset, grupet e interesuara, vizitorët etj, lidhur me përmbushjen e funksioneve dhe përgjegjësive të ngarkuara nga legjislacioni në fuqi, punët e përditshme të realizuara nga Bashkia Tiranë, informacione në lidhje me shërbimet që ofron në fushat e strehimit, planifikimit dhe zhvillimit të territorit, transportit publik, bashkëpronësisë, kulturës, zyrës së gjendjes civile, arkivës, shërbimit publik të varrimit, shërbimit social, procedurat e rekrutimit të nëpunësve/punonjësve, akteve të miratuara nga Kryetari i Bashkisë dhe Këshilli Bashkiak, kërkesa/ankesa të ndryshme për marrje informacioni apo zgjidhje të problematikave të ndryshme, si dhe shumë shërbimeve dhe aktiviteteve të tjera. Nëpërmjet këtyre shërbimeve rritet transparenca dhe realizohet komunikim dhe ndërveprim në kohë reale me çdo subjekt të interesuar e duke mundësuar në këtë mënyrë një qeverisje të efektshme, efikase dhe në një nivel sa më afër qytetarëve. Gjithashtu, nëpërmjet kësaj faqe faqe interneti, çdo individ mund të aksesojë informacionin/ shërbimin në mënyrë të plotë, të saktë, në formën më të përshtatshme dhe brenda një kohe sa më të arsyeshme, duke siguruar në këtë mënyrë shërbime më të mira publike.

Por, krahasuar me sektorin privat, ka ende shumë për të bërë nga qeverisja lokale dhe konkretisht nga Bashkia Tiranë. Sot ide të reja fantastike priten të përkthehen në faqe interneti të dobishme, të cilat i ndihmojnë qytetarët që të marrin përgjigjet dhe shërbimet që ata kërkojnë.

**Qëllimi i projektit**

Pjesë e vizionit të Bashkisë Tiranë është transformimi i qytetit përmes Teknologjisë së Inovacionit. Teknologjia ofron mundësi, duke hapur rrugën për më shumë punë të reja, rritje të produktivitetit dhe ofrim efektiv të shërbimeve publike. Ky vizion do të zhvillohet jo vetëm përmes përdorimit të Teknologjisë së Inovacionit për të zhvilluar qytetin e të ardhmes, por edhe përmes përgjegjësisë për të nxitur zhvillimin e aftësive dixhitale veçanërisht tek grupmoshat e reja dhe krijimin e një grupi talentesh në këtë fushë. Një tjetër sfidë do të jetë ndërmarrja e iniciativave të cilat rrisin nivelin e njohurive bazike apo të mësuarin e aftësive dixhitale gjatë gjithë jetës tek komuniteti i gjerë i qytetarëve në Tiranë, me qëllim përdorimin prej tyre të shërbimeve publike lokale online.

*Ndaj dhe qëllimi i këtij projekti është mbështetja e të rinjve në fazat e para të karrierës dhe rritja e konkurrueshmërisë në tregun e punës përmes zhvillimit të aftësive dixhitale.*

*Të rinjtë që do të fitojnë internshipin, do të fitojnë dhe mundësinë e një eksperience pune në Bashkinë Tiranë, gjatë së cilës do të trajnohen mbi gjuhët e kodimit për faqe interneti, dhe do të bashkëpunojnë në grup me njëri-tjetrin dhe me specialistë të fushës për të krijuar faqe interneti në funksion të qytetit të Tiranës.*

Pse kodimi? Kodimi zhvillon kreativitetin, mëson njerëzit si të bashkëpunojnë, si të punojnë së bashku pavarësisht barrierave fizike apo gjeografike. Teknologjia është bërë pjesë e jetës moderne. Qytetet e zhvilluara po synojnë gjithmonë e më tepër të sjellin çdo shërbim më pranë qytetarit. Teknologjia është pjesë e jetës dhe falë kodimit kjo teknologji vjen më pranë nesh.

Të jesh dizajner, zhvillues e mirëmbajtës i faqeve të internetit është një karrierë që premton shumë dhe kërkohet në tregun e punës. Sipas statistikave, të punosh për ndërtimin e faqeve të internetit është një karrierë e mirë për të rinjtë. Rritja e tregtisë elektronike dhe varësia nga kërkimi celular do të kërkojë më shumë zhvillues të talentuar. Byroja e Statistikave të Punës të Shteteve të Bashkuara vlerëson se do të hapen 17,900 vende pune në zhvillimin e faqeve të internetit çdo vit nga tani deri në vitin 2030. Sipas Byrosë së Punës të SHBA, tregu i punës për zhvilluesit e faqeve të internetit pritet të rritet me 15 për qind deri në vitin 2026.[[1]](#footnote-1)

Në këtë industri nuk mjafton që të dish të zhvillosh një faqe interneti të thjeshtë informuese, por edhe që kjo faqe e krijuar t’i ofrojë çdo individi mundësinë për të gjetur zgjidhjen e kërkuar. Punëdhënësit kërkojnë për kandidatë të cilët kanë aftësi kodimi sipas specifikimeve të kërkuara nga punëdhënësi që t’i thjeshtojë informimin individit. Faqja e internetit që ndërtohet duhet të jetë i lehtë në përdorim, të ketë një dizenjo të mirë dhe i thjeshtë, që të bëjë në këtë mënyrë diferencën nga faqet e internetit të tjera. Nevojiten ato që konsiderohen aftësi dizajni UX/UI (eksperienca e përdoruesit/ndërveprimi me përdoruesin).Sa më i aftë është programuesi që faqen e internetit ta bëjë “user-friendly” aq më i kërkuar do të jetë për punëdhënësit.

Njohja e koncepteve bazë të programimit dhe aftësia për të krijuar faqe interneti të mirëfillta përmes gjuhëve SWIFT, HTML, JAVA, Python, Javascript, PHP, FTP, CCS, C++ etj. është shumë e rëndësishme për punëdhënësit, dhe pasja e eksperiencës së punës me këto gjuhë programimi i diferencon punëkërkuesit në këtë fushë.

Për një karrierë në zhvillimin e faqeve të internetit duhet edhe pak familjaritet me ato që quhen metodologji e zgjuar (*agile methodology*)[[2]](#footnote-2), e cila kërkon bashkëpunim të ngushtë midis ekipeve ndër-funksionale dhe të vetëorganizuara.

Edhe pse jo gjithmonë kërkohen kualifikime akademike, kur bëhet fjalë për zhvillimin e faqeve të internetit zakonisht punëdhënësit kërkojnë kualifikime në fushën e kompjuterave. Nuk ka rëndësi nëse bëhet fjalë për kurse online apo diploma universitare, e rëndësishme është që të tregojnë se punëkërkuesit kanë njohuritë e duhura për të përmbushur detyrat e pozicionit të punës. Eksperienca praktike në këtë fushë është ajo që vlerësohet më së shumti, ndaj dhe ky projekt synon ta ofrojë këtë për punëkërkuesit e rinj.

**Objektivat e projektit**

**Objektivi 1:** Angazhimi i të rinjve në një program praktike 3 mujor pranë Bashkisë Tiranë dhe njohja e kësaj eksperience me vërtetimin zyrtar.

**Objektivi 2:** Zhvillimi i aftësive programuese te të rinjtë.

**Objektivi 3:** Krijimi i 3 faqe interneti për Bashkinë Tiranë.

**Objektivi 4:** Krijimi i një grupi talentesh në fushën e programimit dhe orientimi i tyre drejt përdorimit të teknologjisë së inovacionit në qeverisjen vendore.

**Rezultatet e pritshme**

- 12 të rinj të grupmoshës 18-25 vjeç të cilët janë në përfundim të arsimit të mesëm (profesional apo të përgjithshëm), duke ndjekur studimet e shkollës së lartë, ose kanë përfunduar studimet, në Institucionet e Arsimit të mesëm apo të Lartë publike ose private, brenda ose jashtë vendit, në fushat: shkenca kompjuterike, teknologji informacioni dhe komunikimi, informatikë, informatikë ekonomike, inxhinieri matematike dhe informatike, të ngjashme, do të angazhohen në praktikë pune për 3 muaj në Bashkinë Tiranë.

- Të rinjtë do të përfitojnë trajnime profesionale në gjuhët e programimit për zhvillimin e faqeve të internetit.

- 3 (tre) faqe interneti të ideuara dhe zhvilluara, në shërbim të Bashkisë Tiranë.

- Të rinjtë do të përfitojnë çmime fituese.

**Grupet e synuara/përfituesit**

*Grupet e synuara*

Të rinj të grupmoshës 18-25 vjeç të cilët janë në përfundim të arsimit të mesëm (profesional apo të përgjithshëm), duke ndjekur studimet e shkollës së lartë, ose kanë përfunduar studimet, në Institucionet e Arsimit të mesëm apo të Lartë publike ose private, brenda ose jashtë vendit, në këto fusha studimi: shkenca kompjuterike, teknologji informacioni dhe komunikimi, informatikë, informatikë ekonomike, inxhinieri matematike dhe informatike, të ngjashme.

*Përfituesit*

Studentët, Bashkia e Tiranës dhe komuniteti

**KREU II**

**IMPLEMENTIMI I PROJEKTIT**

1. **Implementimi i projektit nëpërmjet konkurrimit me ide për ndërtimin e faqeve të internetit**

Ky projekt bën të mundur që 12 (dymbëdhjetë) të rinj të zhvillojnë *aftësitë dixhitale* dhe specifikisht *aftësitë programuese*, përmes zhvillimit të plotë (ide, skicim, modelim i elementeve funksionale (w*ireframing*), vlerësim i fizibiliteti teknik, zhvillim prototipit, dizenjim, ndërtim, testim) dhe vënie në përdorim të faqeve të internetit për qytetarët e Tiranës, gjatë një periudhe praktike 3 (tre) mujore pranë Drejtorisë së Përgjithshme të Teknologjisë së Informacionit, Inovacionit dhe të Dhënave, në Bashkinë Tiranë.

Në këtë konkurs praktikë janë të ftuar të marrin pjesë të rinj të grupmoshës 18-25 vjeç të cilët janë në përfundim të arsimit të mesëm (profesional apo të përgjithshëm), duke ndjekur studimet e shkollës së lartë, ose kanë përfunduar studimet, në Institucionet e Arsimit të mesëm apo të Lartë publike ose private, brenda ose jashtë vendit, në këto fusha studimi: shkenca kompjuterike, teknologji informacioni dhe komunikimi, informatikë, informatikë ekonomike, inxhinieri matematike dhe informatike, të ngjashme.

1. **Aktivitetet e parashikuara**

Ky projekt do të implementohet nga Bashkia Tiranë: nga Drejtoria e Përgjithshme e Burimeve Njerëzore dhe Drejtoria e Përgjithshme e Teknologjisë së Informacionit, Inovacionit dhe të Dhënave.

Për përmbushjen e qëllimit të këtij projekti janë parashikuar të organizohen këto aktivitete:

* Krijimi i grupeve të punës për zbatimin e projektit;
* Promovimi i projektit, shpallja e thirrjes;
* Paraselekionimi i aplikantëve nga Sekretariati;
* Konkurs për prezantimin e modeleve/skicave të faqeve të internetit të propozuara dhe vlerësimit paraprak të fizibilitetit teknik;
* Vlerësimi nga Komiteti Vlerësues i konkurrentëve dhe hartimi i raportit vlerësues
* Shpallja e rezultatit përfundimtar me vendim nga ana e Bordit Drejtues dhe publikimi i 12 fituesve;
* Nënshkrimi i marrëveshjes së Internshipit 3 mujor me 12 fituesit. Përcaktimi i 3 (tre) faqeve të internetit të cilat do të zhvillohen nga praktikantët;
* Krijimi i grupeve të punës me të rinjtë;
* Prezantimi i prototipeve;
* 2 trajnime të ofruara për gjuhët e programimit (të percaktuara nga Komiteti Vlerësues);
* 4 ditë mentorim;
* Testimi i faqeve të internetit të zhvilluara dhe dizenjuara;
* Publikimi i faqeve të internetit sipas domain përkatës (xyz.al, xyz.tirana.al, xyz.com.al, xyz.net.al, xyz.org.al, xyz.edu.al etj, ku xyz – është emri i faqes së internetit);
* Aktiviteti përmbyllës: Shpallja e fituesve dhe ndarja e çmimeve individuale dhe për skuadër (çmim i parë, i dytë dhe i tretë); shpërndarja e çertifikatave.

1. **Fazat e Konkursit**

**Faza 3.1: Krijimi i strukturave për zbatimin e projektit**

Për administrimin dhe funksionimin e Konkursit në bazë të Udhëzuesit Operacional të hartuar për këtë qëllim si dhe me Urdhër të Kryetarit të Bashkisë, do të ngrihen grupet e punës. Me Urdhër të Kryetarit të Bashkisë do të ngrihet Bordi Drejtues. Drejtoria e Trajnim Zhvillimit sugjeron anëtarët e Sekretariatit. Drejtoria e Trajnim Zhvillimit në bashkëpunim me Drejtorinë e Teknologjisë së Informacionit, Inovacionit dhe të Dhënave koordinon punën për ngritjen e Komitetit Vlerësues.

* **Komiteti Vlerësues** përbëhet nga 5 (pesë) anëtarë: 2 (dy) nëpunës të Bashkisë Tiranë me eksperiencë nga Drejtoria e Përgjithshme e Teknologjisë së Informacionit, Inovacionit dhe të Dhënave (DPTIIDH), 1 (një) nëpunës i Bashkisë Tiranë me eksperiencë nga Drejtoria e Përgjithshme e Burimeve Njerëzore (DPBNJ) dhe 2 (dy) ekspertë të pavarur. **Ekspertët e pavarur** do të përzgjidhen përmes procedurës së prokurimit publik. Ata duhet të përmbushin këto kritere:
  + - Të jenë njohës të gjuhës shqipe.
    - Të kenë zotësi juridike për të vepruar.
    - Të zotërojnë diplomë të nivelit Master Shkencor në fushën: shkenca kompjuterike, teknologji informacioni dhe komunikimi, informatikë, informatikë ekonomike, inxhinieri matematike dhe informatike apo të ngjashme.
    - Të kenë 2 vite eksperiencë pune në këto fusha.
    - Të zotërojnë certifikime ose kualifikime në lidhje me fushën e programimit.
    - Të kenë aftësi të mira komunikimi.
* **Bordi Drejtues** përbëhet nga 3 (tre) anëtarë: 2 (dy) Drejtorë të Përgjithshëm (DPTIIDH dhe DPBNJ), 1 (një) Nënkryetar i Bashkisë Tiranë.
* **Sekretariati** përbëhet nga 3 (tre) anëtarë staf i Drejtorisë së Trajnim Zhvillimit, në DPBNJ.

**Faza 3.2: Promovimi**

Në fazën e dytë do të realizohet promovimi i projektit **“**Web Challenge Tirana”**.** Sekretariati do të hartojë shpalljen e thirrjes me të gjithë elementët përbërës të saj duke theksuar: kriteret e përgjithshme të aplikantëve, formën sipas të cilës do të duhet të paraqitet koncept-ideja për faqe interneti, referuar Aneksit Nr.1 të këtij Udhëzuesi Operacional, afati i aplikimit, mënyra e dorëzimit të koncept-idesë.

Promovimi do të realizohet edhe nëpërmjet fushatave në media online. Do të përdoren postime në rrjete sociale, video të shkurtra, poster promocional, banner, fletëpalosje.

Sekretariati i Konkursit do të mbajë komunikim dhe me universitetet me të cilat Bashkia Tiranë ka marrëveshje bashkëpunimi në kuadër të praktikave, për të shpërndarë informacion mbi projektin. Promovimi bëhet në disa kanale në mënyrë që të mbulojë një shpërndarje sa më të gjerë të projektit.

Kjo fazë do të realizohet nga vetë Bashkia Tiranë nëpërmjet Drejtorisë së Përgjithshme të Burimeve Njerëzore në bashkëpunim me Drejtorinë e Përgjithshme të Medias dhe Komunikimit dhe Drejtorinë e Përgjithshme për Marrëdhëniet me Publikun dhe Jashtë.

**Faza 3.3: Paraseleksionimi**

Aplikimi do të zhvillohet duke paraqitur në faqen zyrtare të Bashkisë Tiranë një koncept-ide për faqe interneti për qytetin e Tiranës, sipas Modelit të përcaktuar në Aneksin Nr. 1, të këtij Udhëzuesi Operacional dhe duke dorëzuar dokumentacionin e kërkuar brenda afatit të përcaktuar në njoftimin publik dhe në stendat e Informimit Publik (brenda 40 ditëve nga data e shpalljes së thirrjes).

*Një adresë e-mail e projektit do të jetë në dispozicion të aplikueseve për çdo pyetje apo paqartësi që do të kenë në këtë fazë.*

***3.3.1 Kriteret për të aplikuar***

Konkurrimi është i hapur për të rinj të grupmoshës 18-25 vjeç të cilët janë në përfundim të arsimit të mesëm (profesional apo të përgjithshëm), duke ndjekur studimet e shkollës së lartë, ose kanë përfunduar studimet, në Institucionet e Arsimit të mesëm apo të Lartë publike ose private, brenda ose jashtë vendit, në fushat: shkenca kompjuterike, teknologji informacioni dhe komunikimi, informatikë, informatikë ekonomike, inxhinieri matematike dhe informatike, të ngjashme. 12 të rinj të cilët do të fitojnë konkursin do të angazhohen në praktikë pune për 3 muaj në Bashkinë Tiranë.

Kandidatët duhet të plotësojnë kriteret e përgjithshme për pjesëmarrje në këtë projekt. Plotësimi i kritereve të përgjithshme do të vlerësohen nga stafi i Drejtorisë së Trajnim Zhvillimit, në Drejtorinë e Përgjithshme të Burimeve Njerëzore (*Sekretariati*).

Pas mbylljes së afatit të aplikimeve Sekretariati do të verifikojë:

* *Plotësimin e kërkesave administrative;*
* *Kriteret lidhur me aplikantin.*

*Plotësimi i kërkesave administrative:*

* Dorëzimin e aplikimeve online brenda afatit të përcaktuar në shpallje;
* Dorëzimi i të gjithë dokumentacionit të kërkuar në shpallje (ID, CV, DP etj);
* Dorëzimi i idesë sipas Formularit A, Aneksi 1.

*Kriteret lidhur me aplikantin*:

* Të jetë shtetas shqiptar ose të provojë që ka njohuri të gjuhës shqipe
* Të ketë zotësi juridike për të vepruar
* Të jetë në moshën 18-25 vjeç
* Të jetë në përfundim të arsimit të mesëm (profesional apo të përgjithshëm) *ose* duke ndjekur studimet e shkollës së lartë, *ose* ka përfunduar studimet, në Institucionet e Arsimit të mesëm apo të Lartë publike ose private, brenda ose jashtë vendit
* Të vazhdojë studimet apo të ketë përfunduar studimet në fushat: shkenca kompjuterike, teknologji informacioni dhe komunikimi, informatikë, informatikë ekonomike, inxhinieri matematike dhe informatike, të ngjashme
* Aplikimi për pjesëmarrje në këtë konkurrim është individual.

Ky Udhëzues siguron informacionin e nevojshëm lidhur me qëllimin e këtij projekti internshipi, legjitimitetin e aplikantëve, procedurën e aplikimit dhe procedurën e vlerësimit.

Brenda 5 (pesë) ditëve pune nga mbyllja e aplikimeve Sekretariati njofton kandidatët, të cilët plotësojnë kriteret e përgjithshme, për të qënë pjesë e projektit.

***3.3.2 Përmbajtja dhe Vlefshmëria e Koncept - Idesë***

Aplikimet duhet të plotësohennë gjuhën shqipe duke përdorur Formën “A” online, të dhënë në Aneksin 1 të Udhëzuesit Operacional. Bashkia Tiranë nuk do të pranojë asnjë aplikim i cili do të dorëzohet në format tjetër nga ai i përcaktuar në Aneksin 1, të këtij Udhëzuesi Operacional.

Formulari A paraqet koncept-idenë për faqe interneti, e cila duhet të përfshijë një analizë të demografisë, motivimit, modeleve të sjelljes dhe qëllimeve të qytetarëve të Tiranës, për të cilët kjo faqe interneti do të ndërtohet (prototipi i përdoruesit). Cila është zgjidhja që ofron faqja e internetit për nevojat e përdoruesit? Si do ta përdorë përdoruesi këtë faqe, analiza e konkurrentëve dhe përshkrim i asaj se çfarë e diferencon idenë që propozohet për këtë faqe interneti, nga ato të krijuara tashmë. Modelet / skicat e faqeve të internetit sipas funksionaliteteve dhe vlerësimin paraprak të fizibilitetit teknik.

Një aplikant mund të konkurrojë jo më shumë se me 1 (një) koncept-ide për faqe interneti. Koncept-ideja mund të jetë e bazuar në praktika të mëparshme, por duhet të jetë punim origjinal dhe jo plagjiaturë apo ide plotësisht e kopjuar. Vetëm nëse plotësohen këto kushte ideja do të jetë e vlefshme. Koncept-ideja për faqe interneti duhet të mendohet si diçka që do t’i shërbejë qytetarëve të Tiranës apo Bashkisë së Tiranës.

***3.3.3. Dokumentacioni i kërkuar nga ana e aplikantit***

* Dokument identifikimi (Pasaportë ose Kartë Identiteti)
* Curriculum Vitae (CV): Këtu do të përfshihet një përshkrim i shkurtër i njohurive që zotëron aplikanti lidhur me përdorimin e gjuhëve të programimit apo eksperienca të mëparshme me ndërtimin e faqeve të internetit (detyra kursi, punime diplome etj). Mungesa e eksperiencave të mëparshme nuk përbën kusht për skualifikim por do të ndikojë në vlerësimin e përgjithshëm të koncept-idesë për faqe interneti.
* Dëshmi Penaliteti
* Vërtetim Studenti
* Koncept-ideja për faqe interneti sipas Formularit “A” të përcaktuar në Aneksin 1, të këtij Udhëzuesi Operacional

***3.3.4. Mënyra e aplikimit dhe afati***

Dokumentat e kërkuara duhet të ngarkohen në adresën zyrtare të projektit:

https://tirana.al/faqe/projekti-web-challenge-tirana

Aplikimit e kryera në forma të tjera nuk do të pranohen. Koncept - idetë e dorëzuara në forma të tjera nga Formulari A, Aneksi 1 i këtij Udhëzuesi Operacional nuk do të pranohen.

Afati për aplikim do të përcaktohet në njoftimin publik për hapjen e thirrjes në kuadër të projektit Web Challenge Tirana”. Afati kohor i aplikimit është *40 ditë kalendarike* nga data e shpalljes së njoftimit publik. Çdo aplikim i dërguar pas afatit *skualifikohet.*

Për informacion të mëtejshëm rreth mënyrës së aplikimit, të interesuarit mund të dërgojnë një kërkesë për informacion në adresën elektronike: [webchallenge@tirana.al](mailto:webchallenge@tirana.al/) (në rastin që kjo adresë ndryshon, do të njoftohet në faqen zyrtare të projektit).

**Faza 3.4:** **Konkurimi dhe vlerësimi i koncept-idesë**

Të gjithë aplikantët e kualifikuar, me anë të emailit zyrtar të projektit, ftohen brenda 10 ditëve pune të prezantojnë në prani të të gjithë konkurrentëve modelet/ skicat e faqeve të internetit sipas funksionaliteteve dhe vlerësimin paraprak të fizibilitetit teknik.

Vlerësimi i koncept-idesë do të bëhet nga Komiteti Vlerësues sipas pikëzimit në Aneksin 2.

Komiteti Vlerësues, brenda 2 (dy) ditëve pune pas prezantimit të secilit konkurrent, jep vlerësimin dhe harton një raport paraprak lidhur me pikët e marra nga konkurrentët sa i takon koncept-idesë + skicave + vlerësimit paraprak të fizibilitetit teknik të faqes së internetit. Raporti paraprak i bëhet me dije Bordit Drejtues dhe u njoftohet konkurrentëve individualisht.

Aplikantët, të cilët nuk janë kualifikuar, njoftohen individualisht nga ana e Sekretariatit.

Aplikantët konkurent të pa kualifikuar, mund të ankimojnë këtë vendim brenda 3 (tre) ditëve pune, nga shpallja e rezultatit, pranë Bordit Drejtues, i cili brenda 3 (tre) ditëve pune, i kthen përgjigje me shkrim ankimuesit.

Në bazë të vendimit të Bordit Drejtues në përfundim të fazës së rishqyrtimit të komenteve/ankesave, Komiteti Vlerësues harton *raportin e rishikuar* me renditjen e konkurrentëve ku 12 (dymbëdhjetë) të parët në renditje përcaktohen si fitues të konkurrimit dhe të praktikës 3 mujore në Bashkinë e Tiranës. Kjo renditje është përfundimtare.

Rezultati përfundimtar i bëhet me dije konkurrentëve individualisht. *Renditja e konkurrentëve nga ana e Bordit Drejtues është përfundimtare* dhe bëhet publike në faqen zyrtare të Bashkisë Tiranë.

**Faza 3.5:** **Përgatitja dhe dorëzimi i prototipit, zhvillimi, dizenjimi dhe testimi për 3 (tre) faqe interneti**

Komiteti Vlerësues i propozon për miratim, brenda 5 (pesë) ditëve nga shpallja e fituesve, Bordit Drejtues zhvillimin e mëtejshëm të 3 (tre) faqeve të internetit, duke përzgjedhur nga propozimet fituese ato të cilat janë më të realizueshme nga ana teknike dhe kanë interes të lartë për Bashkinë Tiranë.

Bordi Drejtues brenda 3 (tre) ditëve pune, shpreh miratimin e 3 faqeve interneti mbi të cilat do të vijojë puna, deri në zhvillimin e plotë të tyre. Komiteti Vlerësues organizon 12 praktikantët (intern) në 3 skuadra pune (4 praktikantë /skuadër) dhe udhëzon ato për krijimin e një prototipi për secilën faqe. Skuadrat e punës krijojnë një plan pune për realizimin e prototipeve. Brenda 15 ditëve të para nga fillimi i konkursit, praktikantët organizojnë një takim pune dhe prezantojnë prototipet e krijuara. Komiteti Vlerësues dhe Drejtori i Përgjithshëm i DPTIIDH u japin *feedback* skuadrave mbi prototipet e prezantuara.

Me mbështetjen e stafit të Drejtorisë së Përgjithshme të Teknologjisë së Informacionit, Inovacionit dhe të Dhënave dhe mbështetjen logjistike për trajnimin nga Sekretariati, ekspertët do të ofrojnë trajnime 2 ditore mbi dy gjuhë programimi (HTML, Java, CSS, Python, Javascript, PHP, FTP, Swift, C++) për 12 praktikantët si edhe 4 ditë mentorim. Gjuhët e programimit do të vendosen nga Komiteti Vlerësues. Praktikantët do të pajisen me çertifikatë pjesëmarrjeje për këto dy trajnime.

Gjatë muajit të dytë dhe të tretë, të internshipit do të vijojë puna për zhvillimin, dizajnin dhe testimin e 3 (tre) faqeve të internetit. Gjatë kësaj periudhe Komiteti Vlerësues dhe Skuadrat e Punës punojnë së bashku për zhvillimin e plotë të faqeve dhe testimin e tyre.

**Faza 3.6: Vendosja e Faqeve të Internetit dhe dhënia e çmimeve**

Në përfundim të muajit të tretë të praktikës, Skuadrat e Punës dorëzojnë faqet e punuara dhe në bashkëpunim me Komitetin Vlerësues bëjnë të mundur publikimin e faqeve të internetit sipas domain përkatës (xyz.al, xyz.tirana.al, xyz.com.al, xyz.net.al, xyz.org.al, xyz.edu.al etj, ku xyz është emri i faqes).

Bordi Drejtues shpall fituesit me vendim dhe akordon çmimet individuale dhe çmimet për skuadër gjatë aktivitetit përmbyllës të projektit.

Rezultati dhe dhënia e çmimeve bëhen publike në faqen zyrtare të internetit të Bashkisë Tiranë.

**3.7 Afatet kohore**

|  |  |  |
| --- | --- | --- |
| AKTIVITETI | Kohëzgjatja në ditë | Muaji |
| Krijimi i grupeve të punës për zbatimin e projektit | 5 ditë pune | Muaji 1 |
| * Promovimi i projektit, shpallja e thirrjes | 40 ditë kalendarike | Muaji 1 – Muaji 2 |
| * Paraseleksionimi i aplikantëve nga Sekretariati dhe dorëzimi i dosjes së aplikantit pranë Komitetit Vlerësues | 10 ditë pune | Muaji 2 |
| * Konkurs për prezantimin e modeleve/skicave të faqeve të internetit të propozuara dhe vlerësimit paraprak të fizibilitetit teknik | 1 ditë pune | Muaji 3 |
| * Vlerësimi nga Komiteti Vlerësues i konkurrentëve dhe hartimi i raportit vlerësues | 10 ditë pune | Muaji 3 |
| * Shpallja e rezultatit përfundimtar me vendim nga ana e Bordit Drejtues, bërja publike e 12 (dymbëdhjetë) fituesve dhe nënshkrimi i marrëveshjes me 12 fituesit për internshipin 3 mujor | 10 ditë pune | Muaji 3 |
| * Përcaktimi i 3 (tre) faqeve të internetit të cilat do të zhvillohen nga praktikantët | 1 ditë pune | Muaji 4 |
| * Krijimi i skuadrave të punës | 1 ditë pune | Muaji 4 |
| * Prezantimi i prototipeve | 2 ditë pune | Muaji 4 |
| 2 trajnime të ofruara për gjuhët e programimit (të percaktuara nga Komiteti Vlerësues) | 4 ditë pune | Muaji 4 |
| * 4 ditë mentorim | 4 ditë pune | Muaji 5 |
| * Testimi i faqeve të zhvilluara dhe dizenjuara | 5 ditë pune | Muaji 5 |
| * Publikimi i faqeve të internetit sipas domain përkatës | 5 ditë pune | Muaji 6 |
| * Aktiviteti përmbyllës: Shpallja e fituesve dhe ndarja e çmimeve indivuale dhe për skuadër (çmim i parë, i dytë dhe i tretë), shpërndarja e çertifikatave | 1 ditë pune | Muaji 6 |

**KREU III**

**GRUPET E PUNЁS**

Për realizimin e projektit dhe zbatimin e aktiviteteve të përcaktuara në këtë Udhëzues Operacional, si dhe me Urdhër të Kryetarit të Bashkisë, do të krijohen strukturat si vijon:

1. Sekretariati
2. Komiteti Vlerësues
3. Bordi Drejtues
4. **Sekretariati**

Sekretariati përbëhet nga 3 (tre) anëtarë, staf i Drejtorisë së Trajnim Zhvillimit, në Drejtorinë e Përgjithshme të Burimeve Njerëzore.

**Detyrat kryesore të Sekretariatit janë:**

* Përgatitja dhe shpallja në faqen zyrtare të Bashkisë Tiranë dhe në rrjete sociale (në bashkëpunim me drejtoritë përgjegjëse) e Thirrjes për aplikime në kuadër të projektit “Web Challenge Tirana”;
* Mbajtja e komunikimit me aplikantët përmes adresës zyrtare të emailit për projektin: webchallenge@tirana.al;
* Paraseleksionimi i kandidatëve në bazë të kritereve të përgjithshme për pjesëmarrje në këtë projekt dhe komunikimi dhe përcjellja e aplikimeve zyrtarisht Komitetit Vlerësues;
* Ofrimi i mbështetjes logjistike, ndaj Komitetit Vlerësues dhe Bordit Drejtues të këtij projekti;
* Përgatitja e kontratës tip të internshipit dhe dokumentimi i marrëveshjeve të nënshkruara nga ana e fituesve, në konsultim me Drejtorinë e Përgjithshme Juridike, Aseteve dhe Liçencimit në Bashki;
* Dokumentimi me foto i të gjitha aktiviteteve të projektit dhe mbajtja e raporteve periodike;
* Mbështetja logjistike për ofrimin e ditëve të trajnimeve nga ana e trajnerëve dhe 4 (katër) seancat e mentorimit;
* Përgatitja dhe realizimi i të gjitha njoftimeve të aplikantëve/konkurrentëve/fituesve të parashikuara në fazat e zbatimit të këtij projekti.

1. **Komiteti Vlerësues**

Komiteti Vlerësues do të përbëhet nga 5 (pesë) anëtarë: 2 (dy) nëpunës të Bashkisë me eksperiencë nga Drejtoria e Përgjithshme e Teknologjisë së Informacionit, Inovacionit dhe të Dhënave(DPTIID), 1 (një) nëpunës i Bashkisë Tiranë me eksperiencë nga Drejtoria e Përgjithshme e Burimeve Njerëzore (DPBNJ) dhe 2 (dy) ekspertë të pavarur.

**Detyrat kryesore të** **Komitetit Vlerësues janë:**

* Vlerësimi i koncept – idesë për secilën faqe interneti;
* Vlerësimi i skicave dhe vlerësimi paraprak i fizibilitetit teknik (realizueshmërisë së faqes së internetit);
* Hartimi i raportit paraprak në përfundim të vlerësimit të skicave/ vlerësimit paraprak të fizibilitetit teknik të faqeve të internetit;
* Komunikimi zyrtar i raportit paraprak te Bordi Drejtues;
* Harton raportin e rishikuar me renditjen e 12 praktikantëve fitues (në rastin e ankimimeve);
* Propozon pranë Bordit Drejtues tre faqet e internetit më të mira për t’u zhvilluar nga praktikantët;
* Krijon 3 skuadrat e punës me konkurrentët;
* Mbikëqyr 12 praktikantët gjatë gjithë periudhës 3 mujore të internshipit, nëpërmjet 4 seancave mentorim;
* Ofron 2 trajnime mbi gjuhë programimi (4 ditë trajnim) nga Ekspertët e pavarur.
* Ofrimi i udhëzimeve dhe mbështetja e praktikantëve gjatë zhvillimit të 3 (tre)faqeve të internetit;
* I jep vlerësim të vazhdueshëm skuadrave lidhur me prototipet e krijuara;
* Mundëson vendosjen në rrjet të faqeve të internetit;

1. **Bordi Drejtues**

Bordi Drejtues përbëhet nga 3 (tre) anëtarë: 2 (dy) Drejtorë të Përgjithshëm (DPTIIDH dhe DPBNJ) dhe 1(një) Nënkryetar i Bashkisë Tiranë. Është struktura më e lartë për çështjet që lidhen me implementimin e projektit në zbatim të Udhëzuesit Operacional.

**Detyrat e Bordit Drejtues janë:**

* Rivlerësim i ankesave të konkurrentëve të pakualifikuar pas fazës së konkurrimit (në rastin që ka ankimime);
* Miraton renditjen përfundimtare të konkurrentëve;
* Miraton 3 faqet e internetit fituese, të cilat do të zhvillohet plotësisht gjatë periudhës së internshipit nga fituesit;
* Bordi Drejtues shpall fituesit me vendim dhe akordon çmimet individuale dhe çmimet për skuadër gjatë aktivitetit përmbyllës të projektit.
* Bordi Drejtues vendos me shumicë të thjeshtë për të gjitha çështjet e tjera që lidhen me administrimin e projektit, bazuar në kërkesën nga ana e strukturave: Sekretariati/Komiteti Vlerësues ose palëve të tjera të interesuara.

**KREU IV**

**ÇMIMET DHE SHPЁRBLIMET**

**Çmimet**

Bordi Drejtues shpall fituesit me vendim dhe akordon çmimet individuale dhe çmimet për skuadër si vijon

12 çmime[[3]](#footnote-3) individuale në vlerën: 85,000 Lekë/person

Çmimet për 3 skuadrat e punës:

Çmimi për vendin e parë: 250,000 Lekë

Çmimi për vendin e dytë: 200,000 Lekë

Çmimi për vendin e tretë: 150,000 Lekë

**Përfitimi i pagesës**

Pas shpalljes së fituesve, fituesit duhet të paraqesin dokumentacionin plotësues të mëposhtëm për të përfituar pagesën:

- Vërtetim origjinal për llogarinë bankare në lek, në emrin e fituesit të projektit.

100 % e çmimit individual dhe si skuadër pune do të dorëzohet në përfundim të afatit 3 mujor të internshipit.

Në rast se fituesit e një grupi nuk arrijnë të paraqesin një produkt përfundimtar (faqe interneti funksionale) ata humbasin të drejtën e përfitimit të çmimit. Në rast se fituesi largohet me kërkesë individuale gjatë kohës së kryerjes së internshipit ai/ajo humbet të drejtën e përfitimit të çmimit por pajiset me një vërtetim për kryerjen e internshipit për atë periudhë dhe për aq orë sa ka frekuentuar.

Në përputhje me legjislacionin në fuqi gjatë periudhës së kryerjes së internshipit Bashkia Tiranë do të realizojë pagesat e fituesve për sigurimin në punë në rast aksidenti.

**KREU V**

**BUXHETI**

Buxheti i parashikuar për projektin shoqërohet me informacion rreth efekteve financiare që paraqiten për realizimin e projektit **“Web Challenge Tirana”.**  Këto shpenzime do të mbulohen dhe përballohen nga fondi i Drejtorisë së Trajnim Zhvillimit– Drejtoria e Përgjithshme e Burimeve Njerëzore.

Shuma e parashikuar në buxhet për zbatimin e këtij projekti është përcaktuar në 2,800,000 lekë në vendimin nr. 126 datë 23.12.2022 “Për Miratimin e programit buxhetor afatmesëm 2023 - 2025 dhe detajimin e buxhetit të Bashkisë Tiranë për vitin 2023”dhe mund të ndryshojë në vitet në vijim sipas parashikimeve buxhetore afatmesme të miratuara për aq kohë sa projekti do të zhvillohet.

Pagesa e ekspertëve të jashtëm në cilësinë e trajnerëve, produktet promocionale dhe pagesat e nevojshme për aktivitetet e parashikuara në kuadër të projektit përcaktohen në bazë të studimit real të tregut që realizohet nga Drejtoria e Trajnim Zhvillimit. Shpenzimet për mjete pune ose produkte promocionale, janë të nevojshme për mbarëvajtjen e aktivitetit, sipas këtij Udhëzuesi Operacional.

Shuma e përgjithshme përputhet me shpenzimet e lejueshme totale të projektit. Zërat e shpenzimeve do të justifikohen në formën e lejueshme dhe me faturat shoqëruese për to. Çmimet e njësive të përfshira në projekt janë çmimet aktuale të tregut lokal referues.

**KREU VI**

**DISPOZITA TЁ TJERA**

1. Duke marrë pjesë në këtë konkurs pjesëmarrësit konfimojnë shprehimisht dijeninë e tyre të plotë dhe pranimin e këtij Udhëzuesi Operacional së bashku me të gjitha përmbajtjet dhe anekset e tij si dhe të të gjitha njoftimeve dhe komunikimeve të bëra nga ndonjë prej organeve të konkursit nëpërmjet njërës prej mënyrave të komunikimit të mundësura nga pjesëmarrësit në momentin e aplikimit.
2. Duke marrë pjesë në këtë konkurs pjesëmarrësit konfirmojnë shprehimisht dijeninë e tyre të plotë dhe pranojnë vendimin përfundimtar (pas shqyrtimit të ankimimeve, në rast se do të ketë), sipas parashikimive në Udhëzuesin Operacional.
3. Duke marrë pjesë në këtë konkurs, pjesëmarrësit konfirmojnë shprehimisht se koncept–idetë e tyre për faqe interneti janë punime të tyre origjinale.
4. Faqet e internetit do jenë në dispozicion për t’u përdorur nga Bashkia Tiranë.
5. Të gjithë aplikantët duhet të respektojnë standartet më të larta të integritetit, në përputhje me Vendimin nr.prot. 22258 datë 14.06.2022 për “Miratimin e rregullores për organizimin, funksionimin, detyrat dhe përgjegjësitë e strukturave të institucionit të Bashkisë së Tiranës” dhe Vendimin nr. 34362/1, datë 6.10.2022, për "Rregulloren mbi kryerjen e praktikës në Bashkinë Tiranë”.
6. Çdo aplikant është i detyruar të deklarojë konfliktin e interesit përgjatë fazave të aplikimit dhe ndjekjes së programit të internshipit (nëse ka), bazuar në ligjin nr. .9367, datë 7.4.2005 “Për parandalimin e konfliktit të interesave në ushtrimin e funksioneve publike”, i ndryshuar.
7. Kur janë dorëzuar kopje të printuara dhe/ose materiale fizike si pjesë të Koncepteve të plota të kompozimit, autorët e këtyre koncepteve angazhohen shprehimisht që punët e tyre të ekspozohen nga Bashkia Tiranë në një ekspozitë apo katalog të dedikuar këtij aktiviteti.
8. Për të gjitha materialet e pa tërhequra, si dhe për të gjitha pjesët e dërguara në format elektronik, autorët (konkurrentët) autorizojnë shprehimisht shkatërrimin përkatës dhe përfundimtar nga ana e strukturave të projektit, pas një periudhe 24 mujore duke nisur nga data e ceremonisë së ndarjes së çmimeve, pa asnjë të drejtë për tërheqjen e këtyre elementeve dhe të kopjeve të tyre përkatëse.

KREU VII

ZBATIMI I PROJEKTIT PËR VITET NË VIJIM

1. Procedurat e parashikuara në Kreun II dhe III, të këtij udhëzuesi, janë të zbatueshme në parim edhe për vitet e ardhshme, në rast se ky projekt do të miratohet nga buxheti i Bashkisë Tiranë dhe/ose burime të tjera financiare. Shumat dhe numri i përfituesve për vitet pasardhëse do të përcaktohet në varësi të parashikimeve buxhetore pasardhëse.

**ANEKSI 1**

**FORMULARI A**

* Fushat për aplikim:
  + TË DHËNAT PERSONALE TË APLIKANTIT
    - Emri
    - Atësia
    - Mbiemri
    - ID
    - Gjinia
    - Adresa
    - Cel
    - E-mail
    - Datëlindja
    - Universiteti (Shkolla)
  + IDEJA E FAQES SË INTERNETIT:
    - Ideja (550 fjalë maksimumi):

………………………………………………………………………………………………………………………………………………………………………………………………………………………………………………………………………………………………………………………………………

* + - Deklarata e Problemit (Cilin problem do të adresojë faqja e propozuar? Cilat janë rezultate e pritshme ose me fjalë të tjera vizioni strategjik?):

………………………………………………………………………………………………………………………………………………………………………………………………………………………………………………………………………………………………………………………………………

* + - Zgjidhja që ofron faqja (Cila është zgjidhja që ofron faqja e internetit për nevojat e përdoruesit?):

………………………………………………………………………………………………………………………………………………………………………………………………………………………………………………………………………………………………………………………………………

* + - Prototipi i përdoruesit (Një analizë të demografisë, motivimit, modeleve të sjelljes dhe qëllimeve të qytetarëve të Tiranës, për të cilët kjo faqe interneti do të ndërtohet):

………………………………………………………………………………………………………………………………………………………………………………………………………………………………………………………………………………………………………………………………………

* + - Analiza e Konkurrentëve (Përshkrim i asaj se çfarë e diferencon idenë që propozohet për faqen e internetit nga ato ekszistuese):

………………………………………………………………………………………………………………………………………………………………………………………………………………………………………………………………………………………………………………………………………

* + - Skica (Modelet / skicat e faqes së internetit sipas funksionaliteteve):

……………………………………………………………………………………………………………………………………………………………………………………………………………………………………………………………………………………………………………………………………...

* + - Fizibiliteti Teknik (Vlerësimin paraprak të fizibilitetit teknik):

………………………………………………………………………………………………………………………………………………………………………………………………………………………………………………………………………………………………………………………………………

* + Dokumentat e nevojshme për aplikim:
    - Curriculum Vitae
    - Dokument identifikimi
    - Dëshmi penaliteti.
    - Vërtetim studenti/Diplomë

**ANEKS 2**

**PIKËZIMI**

Të gjithë aplikantët e kualifikuar nga faza e paraseleksionimit, me anë të emailit zyrtar të projektit, ftohen brenda 10 ditëve pune të prezantojnë në prani të të gjithë konkurrentëve modelet/ skicat e faqeve të internetit sipas funksionaliteteve dhe vlerësimin paraprak të fizibilitetit teknik.

Vlerësimi i koncept-idesë do të bëhet nga Komiteti Vlerësues bazuar në formatin e pikëzimit të mëposhtëm:

* Eksperienca të mëparshme në fushën e programimit, të përcaktuara në CV (Pjesëmarrje në projekte, konferenca, trajnime apo prova për ngritjen e faqeve të internetit funksionale) – makrimumi 5 pikë
* Origjinaliteti i idesë – maksimumi 10 pikë
* Problem–solution fit (zgjidhja që ofron faqja e internetit për problemin e identifikuar) –maksimumi 20 pikë
* Përshkrimi i prototipit të përdoruesit – maksimumi 15 pikë
* Analiza e konkurrentëve – maksimumi 10 pikë
* Skica – maksimumi 25 pikë
* Vlerësimi paraprak i fizibilitetit teknik të faqes së internetit – maksimumi 15 pikë

1. https://www.turing.com/blog/best-web-development-trends-2022/#:~:text=Yes%2C%20web%20development%20is%20a,year%20from%20now%20until%202030. [↑](#footnote-ref-1)
2. Metodë menaxhimi projekti, që përdoret zakonisht në krijimin e softwear, që karakterizohet nga ndarja e detyrave në faza të shkurtra të punës dhe rivlerësim dhe përshtatje e planeve në mënyrë frekuente. [↑](#footnote-ref-2)
3. Vlera e çmimeve është bruto. [↑](#footnote-ref-3)